FAK-Sangbundel trek splinternuwe baadjie aan - FAK
Afrikaans dans op die note en lirieke van die FAK-Sangbundel. Om die FAK-Sangbundel met ’n splinternuwe baadjie uit te gee, getuig iets van die lewenskragtigheid van Afrikaans, veral in ’n tyd waar ons taal op vele terreine op die kantlyn geskuif word. Geslagte Afrikaanse kinders het met die FAK-Sangbundel in die huis en klaskamer grootgeword. Ou bekende FAK-liedjies is om dié rede vandag steeds gewild en verskyn gereeld op CD’s, soos die onlangse Afrikaanse volksmusiek CD van Beeskraal en vriende. Die klaskamer is die enjinkamer van Afrikaans en daarom het die FAK met die verskyning van Volume 2 groot hoeveelhede sangbundels gratis aan skole in Suid-Afrika en Namibië geskenk. Die gevolg was dat daar binne maande ’n behoefte ontstaan het vir ’n tweede druk wat kommersieel beskikbaar is. Dit het ook geblyk dat hersiening nodig was. Protea Boekhuis het onder leiding van redakteur Rentia Bartlett-Möhl die enorme taak aangepak van die omvangryke hersiening van FAK-Sangbundel Volume II. Die gevolg is ’n uitnemende produk met ’n splinternuwe baadjie.
Die houtsnee-afdruk op die halftitelblaaie en afdelingsblaaie is deur JH Pierneef ontwerp vir die amptelike program van die Afrikaanse Taal-en Kultuurkonferensie in 1929 by welke geleentheid die FAK gestig is. Slegs 400 afdrukke is gemaak. Die kunswerk, tesame met die Pierneef-skildery op die voorblad onderstreep nie net die unieke kultuurhistoriese waarde van die FAK-Sangbundel nie, maar ook die noukeurigheid waarmee die redaksie spreekwoordelik die trotse produk uitgekerf het.
Ons het grootgeword met die Sangbundel wat op ma se klavier gelê het, oor naweke het ons saam gesing aan “Aanstap Rooies”, “Sarie Marais” en ander gunstelinge. Ons stap nie net ’n pad met die Sangbundel nie, maar so ook die Sangbundel met ons. Die Sangbundel het ons sedert 1979 tot vandag toegelaat om die room van Afrikaanse musiek te ontdek en bevorder. Deur vir kunstenaars erkenning te gee vir hul werk en bekend te stel aan die publiek, dra die FAK-Sangbundel by tot ’n kulturele skatkis vir die Afrikaanse musiekerfenis. ’n Direkte gevolg van die 2012-Sangbundel was die ontwikkeling van die Afrikaanse liedjietuin wat erkenning gee aan ons Afrikaanse kunstenaars deur middel van unieke, kleurvolle naamrose wat vernoem is na Afrikaanse sangers.
Anton Goosen is van mening dat die FAK-Sangbundel deel is van ons Afrikaanse musiekerfenis. “Dit is moeilik om te sê watter liedjies is relevant, maar die FAK-Sangbundel is amper so dik soos die HAT, en ek sê dit nou, want hulle lê hier bo-op mekaar voor my. Dit is ’n belangrike erfenis, want oor 50 jaar is daar weer ’n hersiene weergawe met nuwe liedjies. ’n Taal en kultuur het nie grense nie, mense regoor die wêreld vra vir my waar kan hul die FAK-Sangbundel kry, selfs Afrikaners vanuit Engeland.”
Chris Chameleon, Anton Goosen, Anneli van Rooyen, Karen Zoid, Laurika Rauch, Bok van Blerk en selfs die Heuwels Fantasties is van die kunstenaars wie se werke beskikbaar is in die FAK-Sangbundel Volume II, tweede druk.
FAK-Sangbundel Volume II, tweede druk, is beskikbaar by Protea Boekhuis en uitgesoekte boekwinkels.